VGI บวก 2.70% ขานรับงานโฆษณารถไฟฟ้าสาย SBK (MRT1)
VGI บวก 2.70% ขานรับงานโฆษณารถไฟฟ้าสาย SBK (MRT1) ล่าสุด ณ เวลา 10.48 น. ราคาอยู่ที่ 5.70 บาท บวก 0.15 บาท หรือ 2.70% สูงสุดที่ 5.75 บาท ต่ำสุดที่ 5.65 บาท มูลค่าซื้อขายที่ 22.91 ล้านบาท 
29 ก.ย. 2559

ผู้สื่อข่าวรายงานว่า ราคาหุ้นบริษัท วี จี ไอ โกลบอล มีเดีย จำกัด (มหาชน) หรือ VGI ล่าสุด ณ เวลา 10.48 น. ราคาอยู่ที่ 5.70 บาท บวก 0.15 บาท หรือ 2.70% สูงสุดที่ 5.75 บาท ต่ำสุดที่ 5.65 บาท มูลค่าซื้อขายที่ 22.91 ล้านบาท ขณะที่ดัชนีตลาดหุ้นไทยโดยรวมบวก 0.84%

โดยราคาหุ้น VGI ปรับตัวขึ้นแรงหลังจากวานนี้ (28 ก.ย.) Mass Rapid Transit Corporation Sdn Bhd (MRT Corp) ได้ประกาศผลให้บริษัท Titanium Compass Sdn Bhd (TCSB) ซึ่งเป็นบริษัทร่วมทุนของ VGI ได้รับการคัดเลือกให้เป็นผู้ทำสื่อโฆษณาในระบบรถไฟฟ้าสาย SBK (MRT1) ทั้งในส่วนของขบวนรถและภายในสถานีรถไฟฟ้า ทั้งนี้ การรับคัดเลือกดังกล่าว ถือว่าเป็นก้าวสำคัญของบริษัท ในการขยายธุรกิจสื่อโฆษณาไปยังต่างประเทศในอนาคต
 
อย่างไรก็ตาม บล.ดีบีเอส วิคเคอร์ส (ประเทศไทย) ระบุในบทวิเคราะห์ (29 ก.ย.) แนะนำในเชิงลบคือ เต็มมูลค่า (Fully Valued) หุ้น VGI ให้ราคาเป้าหมาย 5.18 บาท โดยวานนี้ (28 ก.ย.59) ทางบริษัทได้งานโฆษณารถไฟฟ้าสาย SBK (MRT1) ซึ่งเป็นรถไฟฟ้าสายใหม่ในมาเลเซีย ระยะทาง 51 กม. ประกอบด้วย 31 สถานี และขบวนรถไฟฟ้า 58 ขบวน เป็นระยะเวลา 10 ปี เริ่มให้บริการเฟส 1 ได้ ปลายปี 59 และเปิดบริการทั้งระบบได้กลางปี 60 บริษัทเข้าไปในนามบริษัทร่วมทุน (JV) คือ Titanium Compass Sdn Bhd (TCSB) โดยถือหุ้น 19% โดยมีผู้ถือหุ้นใน JV 4 ราย รายใหญ่ที่สุดคือ Puncake Berlian Sdn Bhd ถือหุ้น 51% ทุนจดทะเบียนเริ่มต้น 1 ล้านริงกิต หรือประมาณ 8.8252 ล้านบาท